El Ministeri de Transports millora la seguretat viària de la N-332 entre Gandia i Bellreguard per 3,26 milions d'euros
12 març 2025

## El Ministeri de Transports millora la seguretat viària de la N-332 entre Gandia i Bellreguard per 3,26 milions d'euros12 març 2025Última actualització: 12 març 2025

![](../gestion/img/dfe78956ce51ca6343a9a11876771daf1568c959758eaf0a456e7eeb401de43e.jpg)  
  

El Ministeri de Transports i Mobilitat Sostenible ha aprovat l'expedient d'informació pública i el projecte de traçat de millores locals i calmat de trànsit des del km 219 al 220,8 de la carretera N-332, entre els municipis de Bellreguard i la glorieta d'accés sud a Gandia.

Aquesta actuació compta amb un pressupost de 3,26 milions d'euros (IVA inclòs) i el seu anunci serà publicat pròximament en el Butlletí Oficial de l'Estat (BOE).

La intervenció contempla diversos aspectes destinats a millorar la circulació i augmentar la seguretat viària gràcies a l'execució d'una glorieta a l'eixida de Bellreguard, en el km 220,050, l'ampliació de la secció transversal de la N-332, entre la nova glorieta i la glorieta sud d'accés a Gandia i la creació d'un nou tram de via de servei en sentit Gandia.

Una vegada superada l'aprovació de l'expedient, el Ministeri continua amb la redacció del projecte de construcció per a fer factible la seua execució.

Després de conéixer la notícia, l'alcalde de Gandia, **José Manuel Prieto**, ha mostrat la seua satisfacció pels avanços que s'estan produint en matèria d'infraestructures gràcies a les negociacions que es venen mantenint amb el Ministeri. “_Hui es fa un pas més cap a la licitació d'unes obres que milloraran la connexió entre Gandia i Bellreguard d'una manera substancial. És una bona notícia per a les dues poblacions i demostra el compromís del Ministeri amb les peticions que hem demandat, barallat i que ara estem aconseguint”_.

L’alcalde ha recordat que aquesta mateixa setmana també han suposat l'inici de les obres per a l'eliminació de dos punts negres en l'accés a la carretera N-332 a Gandia. Una actuació valorada en 1,7 milions d'euros.

Finalment, ha incidit en la importància del Protocol d'Infraestructures, un document del qual l'alcalde ha afirmat que “ordena, prioritza i posa en el calendari les inversions en connexions i infraestructures que Gandia ha reivindicat des de fa temps”.

Per la seua banda, **Cristina Mateu**, alcaldessa de Bellreguard, ha afirmat que “_Aquestes obres, realitzades amb una gran inversió econòmica, suposen per a Bellreguard un avanç en la millora de les condicions de vida dels veïns i veïnes”. “Tant per a l’alleugeriment pas de vehicles que van a la zona de les platges, com per l’augment de la seguretat per als veïns i veïnes. A més suposa una millora de l’entorn. En tots els aspectes és una gran notícia per al poble”._

[Twittear](https://twitter.com/share)